b'\n_START_ARTICLE_\nAaron Copland\n_START_PARAGRAPH_\nSi Aaron Copland (14 Nobyembre 1900 \xe2\x80\x93 2 Disyembre 1990) ay isang mahalagang Amerikanong kompositor para sa mga konsiyerto at musikang pampelikula. Isa rin siyang piyanista. Isa siya sa mga lumikha ng tugtuging maitatangi bilang Amerikano ang estilo ng komposisyon, kaya\'t tinagurian siyang "dean o kura ng mga Amerikanong kompositor," sapagkat gumagamit siya ng mga tema at teknikong hinango mula sa mga tugtuging-bayan at jazz. Nakamit ng tugtugin ni Copland ang isang mahirap na timbang sa pagitan ng makabagong musika at estilong pang-kaugaliang-bayan (folk music) ng Estados Unidos. Sinasabi rin na "nakapanghihimok" ng mga "lupaing-tanawing Amerikano" ang marami sa kaniyang mga gawa na may katangiang bukas, mabagal, at nagbabagong mga tugunan o harmoniya. Sinanib niya sa orkestrasyon ang instrumentong perkusyon, mga pabagu-bagong metrong pang-musika, poliritmo (maraming ritmo), polikuwerdas, at kahanayan ng mga tono. Bukod sa pagsulat ng musika, nagturo rin si Copland, nagbigay ng mga panayam kaugnay ng musika, nagsulat ng mga aklat at mga lathalain, at nagsilbi din bilang isang konduktor ng tugtugin para, ngunit hindi palagi, sa kaniyang mga sariling akda.'